LES HADAS E L'AULHÈR

Qu'i avè 'n còp un aulhèr que se n'anèva aviar les aulhas un matin. Que passèva sus le lana un chic après só-salhit quòn, tot d'un còp, que s'apercebot duas hemnòtas suu bòrn d'un arriu. E aquiras hemnas que s'escapèren tanlèu que pareishot.

En arribants a l'ostau, que condèt l'ahar. Los auts que'u dishoren qu'èran hadas, e que l'aconselhèren de les gahar.

Lo gojat qu'i tornèt l'aut matin. Quòn les hadas lo viren, que voloren húger, mès l'aulheròt que s'i metot au darrér.

— Òh ! T'ès pas lavat, aquest matin... Nes tòquis pas au men' ! ce li dishoren au moment que les anèva atrapar.

— Pas lavat !... S'abaisha e se vorca dens l'arrós deu prat. Pui, les torna aposseguir e les gaha.

— Dèisha-nes anar, ce'u dishoren les hadas. Dèisha-nes anar e te haram riche.

— E com ?

— Tot matin que trobaràs cinc sòus au cornalèr deu parc. Mès susquetot, nes escusis pas ; autament que't perderés tot.

E tot matin, en arribants au parc, lo gojat que trobèva le pèça de cinc sòus au cròt dont lh'avèn dit les hadas. Au cap de l'annada, qu'avè dijà uu' bèra soma d'escuts, e n'èra gloriós.

Aqueth aulhèr qu'avè uu' amiga. Un jorn, podot pas se tèner de parlar de l'argent de les hadas a le gojata. Mès, un còp qu'avot dit son secret, trobèt pas mèi nat sòu au cornalèr deu parc, e quòn volot tornar condar sons escuts, que trobèt au hons deu sac un punhat de hulhas secas.